google/wiki40b huggingface dataset:
Õnne otsinguil

Süžee

Filmi tegevus leiab aset 1981. aastal San Franciscos ja keskendub intelligentsele kuid edutule müügimehele Chris Gardnerile (Will Smith). Chris on investeerinud kõik oma säästud, et osta innovatiivseid röntgeniseadmeid ja neid haiglatele edasi müüa. Tema müügitöö ei kulge aga nii edukalt ja Chrisil on raskusi oma naise Linda (Thandie Newton) ning 5-aastase poja Christopheri (Jaden Christopher Syre Smith) ülalpidamisega. Ühel hetkel saab Lindal kõigest kõrini ja ta otsustab Chrisi juurest lahkuda ning New Yorki kolida. Chris nõuab, et poeg tema juurde jääks ning nii peabki ta nüüd lisaks poja eest hoolt kandma.
Samal ajal õnnestub tal saada tasumata kuue kuune praktikakoht prestiižikas investeerimisfirmas, mille lõppedes üks 20-st praktikandist sinna tööle võetakse. Chris näeb selles võimalust vaesusest välja tulemiseks ning otsustab žongleerida oma müügitöö vahel, et veidikegi raha teenida ning samal ajal teistest praktikantidest parem olla ning lisaks veel poja eest hoolt kanda. Ühel hetkel saab tal aga raha otsa ja ta tõstetaks koos pojaga kodust välja, mille tagajärjel nad peavad ööbima kodutude varjupaikades. Hoolimata vastukäimistest peab mees kinni oma lubadusest olla armastav ja hoolitsev isa, ammutades jõudu oma poja usaldusest. Praktika lõppedes osutubki Chris valituks ning talle pakutakse firmas börsimaaklerina tööd.
Kostadinka Kuneva

Kostadinka Kuneva (bulgaaria keeles Костадинка Кунева; kreeka keeles  Κωνσταντίνα Κούνεβα; sündinud 28. septembril 1964 Silistras Bulgaarias) on bulgaaria päritolu Kreeka poliitik. 
Ta oli 2014–2019 Euroopa Parlamendi liige ning kuulus Euroopa Ühendatud Vasakpoolsete / Põhjamaade Roheliste Vasakpoolsete liitfraktsiooni ja Euroopa Parlamendi tööhõive- ja sotsiaalkomisjoni.
Kuneva on Syriza liige. Syriza tegi ettepaneku kandideerida nende nimekirjas juba 2009. aasta Euroopa Parlamendi valimistel, kuid Kuneva keeldus. Ta nõustus kandideerima 2014. aasta Euroopa Parlamendi valimistel ning osutus valituks.
Kuneva on sünnijärgne Bulgaaria kodanik. Ta lõpetas Veliko Tărnovo ülikooli ajaloo erialal. Ta tuli Kreekasse 2001. aastal ning asus tööle koristajana. 2002. aastal liitus ta koristajate ametiühinguga tõustes üheks selle juhiks. 22. detsembril 2008 ründasid kaks meest teda väävelhappega ning sundisid seda ka neelama. Rünnaku tagajärjel kaotas ta ühe silma nägemisvõime, sai põletusi näol, kätel ja seljal ning siseorganite kahjustusi. Pärast rünnakut toimusid protestimeeleavaldused, millel osales mitu tuhat inimest. 2013. aastal mõistis kohus tema tööandjalt välja valuraha 250 000 eurot.
Helbe tänav

Helbe tänav on tänav Tallinnas Nõmme linnaosas Nõmme asumis.
Tänav sai nime 25. septembril 1959.
Oisu Raamatukogu

Oisu Raamatukogu on Türi Raamatukogu struktuuriüksus, mis asub Türi vallas Oisus aadressil Lasteaia 2.
Raamatukogu liideti Türi Raamatukoguga 2006. aasta mais.
2014. aastal külastas kogu 405 lugejat.
Vabaplastika

Vabaplastika on skulptuuri alaliik.
Vabaplastika ei ole seotud kindla asukohaga nagu seda on monumentaalskulptuur. Ta on ümberpaigutatav. Figuuri mõõtmed ei ületa reeglina elusuurust.
Materjalideks kasutatakse kivi, pronksi, puitu ja keraamikat.
Mihkel Ainsalu

Koondisekarjäär

A-koondise debüüdi tegi Ainsalu 23. novembril 2017 sõpruskohtumises Vanuatu vastu. Samas mängus tegid oma debüüdi veel Matvei Igonen ja Michael Lilander.
Kööbe lõugas

Kööbe lõugas on laht (lõugas) Saare maakonnas lääneosas. Laht jääb Vilsandi rahvuspargi piiresse.
Lahe koordinaadid on 58° 17′ N, 21° 50′ E.
Thrymr (kuu)

Päritolu

Üldiselt on Thrymrist väga vähe teada. Arvatakse, et ta võiks olla Saturni kuu Phoebe küljest lahti löödud tükk. Saturni Norra grupi (Norse group) kuude suured erinevused telje kalletes, orbiitide ekstsentrilistustes ja kuude keskmistes kaugustes Saturnist viitab, et nad ei pärine ühelt objektilt (selle teise taevakehaga kokkupõrkel purunemisel), vaid tõenäoliselt pärinevad mitmetelt erinevatelt objektidelt. Kõik Norra grupi kuud tiirlevad ümber Saturni selle pöörlemisele vastassuunas. Sel põhjusel ja lisaks nende orbiitide kõrvalekalde tõttu ringikujulisusest ning tiirlemistasandi erinevusest Saturni ekvaatori suhtes, nimetatakse neid "irregulaarseteks" kuudeks. Sellised "irregulaarsed" kuud arvatakse olevat tulnud Saturni kaaslasteks pigem kuskilt mujalt kui tekkinud samas akretsioonikettas, mis ümbritses noort Saturni ta moodustumisel. Ilmselt on nad Saturnile lähenedes püütud kinni selle gravitatsiooni poolt ning jäänud ümber Saturni tiirlema. Viimane käib ka Thrymri kohta.
Gaetano Brunetti

Gaetano Brunetti (1744 Fano – 16. detsember 1798 Colmenar de Oreja Madridi lähedal) oli itaalia helilooja.
Tema õpetajate hulka kuulus Pietro Nardini. Arvatavasti 1762. aastal suundus ta Hispaaniasse. Alates 1767. aastast kuni elu lõpuni oli viiulimängija kuninglikus kapellis.

Looming

Brunetti oli viljakas, ent tänapäeval vähetuntud sümfoonik ja kammermuusika helilooja. Orkestriteoste hulka kuuluvad 6 avamängu, 18 menuetti, 32 sümfooniat jm. Kammermuusikast lõi 50 kvartetti, 12 sekstetti, 67 sonaati viiulile, 30 triot jm.
Raadiorežii

Raadiorežii oli eriala Tallinna Pedagoogikaülikooli kultuuriteaduskonnas režii õppetoolis. Vastuvõttu erialale korraldati vaheldumisi telerežiiga üle ühe aasta alates 1994; esimene lend raadiorežissööre võeti vastu 1995. aastal. Režii õppetool lõpetas uute tudengite vastuvõtmise aastal 2003 seoses riikliku tellimuse lõppemise ning Balti Filmi- ja Meediakooli peatse avamisega.
Raadiorežii erialaõppejõud olid Margus Tuuling, Hannes Valdma, Härmo Saarm, Terje Soots, Aime Tahvel, Tiina Kukli, Reet Made jpt. Vilistlaste seas on näiteks Kuku Raadio uudistetoimetaja Karin Aule, ajakirjanikud Jaan Tootsen, Meelis Kompus jpt.
Eesti Maleliit

Eesti Maleliit (EML) on spordialaliit, mis juhib  male kui spordiala tegevust Eestis. Maleliit on klubide ühendus. 
Eesti Maleliit asutati 1931. aastal, selle tegevus taastati 31. märtsil 1990. Eesti Maleliit on Rahvusvahelise Maleföderatsiooni (FIDE), Euroopa Maleliidu ja Eesti Olümpiakomitee liige. 
23. maist 2004 kuni 2011. aasta aprillini oli president Carmen Kass. 2011 kuni 2017 aastani oli Eesti Maleliidu president Andrei Korobeinik. 7. märtsil 2017 aastal valiti Eesti Maleliidu presidendiks Ken Koort.
Eesti Maleliidu juhatuse esimees on Margus Sööt.
Haanja mõis

Haanja mõis (saksa keeles Hahnhof) oli riigimõis Rõuge kihelkonnas Võrumaal.
Clonmines

Clonmines on alev, mis paikneb Bannow Bay piirkonna loodeosa kaldal Wexfordi krahvkonnas Leinsteri provintsis Iirimaal. Seal asuvad suurepärased näited keskaegsetest mahajäetud linnustest. Alevist 3,4 kilomeetrit kirdesse jääb üle silla Wellingtonbridge'i küla, mis asub teiselpool Corocki jõekoolmet.

Vaatamisväärsused

Clonminesi vaatamisväärsused kuuluvad enamasti eravaldustesse.

Varemed

Alevis asuvad kahe vallitorni, ühe kindlustatud 17. sajandi hoone, ühe Nikolausile pühendatud kiriku ning ühe augustiinlaste kloostri varemed.

1916. aasta mälestusaed

2016. aastal rajasid Erasmus+ programmi Euroopa vabatahtlik teenistus raames 10 noort Leedust, Eestist, Austriast, Rumeeniast ning Hispaaniast kohalike abiga Iiri riigi revolutsioonilise alguse tähistamiseks Clonminesi sajanda aasta mäletusaia. Heategevusühing Eolas Soiléir on noortevahetusi korraldanud ka varasematel ja järgnevatel aastatel.
Könttanukas

Könttanukas ehk könt-tanukas (Encalypta mutica) on tanukaliste sugukonda kuuluv sammaltaim. 
Ta on Eestis arvatud II kaitsekategooriasse (seisuga 2012).
Eestis võib neid leida kasvamas paekaljudel ja looniitudel (loopealsetel).
Murray maakond (Georgia)

Ajalugu

Maakond moodustati 1832. aastal.
Löögiüksus Admiral Pitka

Löögiüksus Admiral Pitka oli septembris 1944 admiral Johan Pitka moodustatud väeüksus Tallinna kaitsmiseks, katse taastada Eesti kaitsevägi.
Vormiliselt allus Pitka üksus 20. Eesti diviisile. Löögiüksuse koosseisus võisid kaasa lüüa kõik, kes soovisid kodumaad kaitsta. Admiral Pitka poolt välja antud juhendi kohaselt võisid tema üksusesse vabatahtlikuna astuda need, kes ei olnud ühegi väeosa nimekirjas, kõik väejooksikud, Omakaitses olijad, mobilisatsioonist kõrvale hoidnud.

Ajalugu

Kui Idarinne 1944. aasta algul jälle Eesti piiridele lähenes, tuli Johan Pitka sama aasta aprillis Soomest tagasi kodumaale. Ta sai 21. augustil Saksa Julgeolekupolitsei ja SD-lt loa eriüksuse moodustamiseks, mis sai nimeks Löögiüksus Admiral Pitka. Johan Pitka üleskutse meestele avaldati 2. septembril ajalehes Eesti Sõna. Teade sellest, et admiral Pitka ja tema abi, kapten Paul Laamann, organiseerivad Nõukogude vägede pealetungile vastupanu, levis kulutulena üle Eesti, leides imetlust ning võitlustahteliste meeste innustunud järgimist üleskutsele. Pitka löögiüksuse staap asus Tallinnas Narva maanteel, Tallinna Õpetajate Seminari hoonetes.
Pitka mehed pidasid Tallinna kaitstes mitu lahingut, tuntumad neist toimusid Soodla silla juures Vaidas, Kosel, Kehras, Raplas. Seejärel taganeti Tallinna ja Keila kaudu Läänemaale. Tallinna ümbruses oli neil konflikte ka taganevate Saksa vägedega, kellelt õnnestus ära võtta relvastust. On oletatud, et Johan Pitka langes Läänemaal peetud lahingute käigus või vahetult nende järel, kuid seni on täpsem surmaaeg, -koht ja matmispaik tuvastamata.
Ars nova

Ars nova mõiste

Ars nova kui muusikastiili nimetuse võttis kasutusele saksa muusikateadlane Johannes Wolf 1904. aastal ilmunud raamatus "Geschichte der Mensural-Notation", laenates selle ars nova perioodi ühe olulisema helilooja Philippe de Vitry traktaadi "Ars nova" (u 1322) pealkirjast.
Kuigi Johannes Wolf laiendas ars nova mõistet küll ka Guillaume de Machaut' ja kogu prantsuse 14. sajandi muusika kirjeldamiseks, on näiteks Leo Schrade seisukohal, et juba pärast 1330. aastat ei olnud ars nova enam uus muusikastiil. Siiski järgivad olulisemad muusika üldentsüklopeediad põhimõtet, et ars nova tähistab muusikat, mis jääb ars antiqua ja renessansi vahele ning on ka uurijaid, kes paigutavad ars nova alla ka muude Euroopa maade keskaja muusika umbes kuni aastani 1420.

Ars nova muusikažanrid

Kirikumuusikas jäid küll käibele 12.–13. sajandi žanrid organum ja conductus, kuid neis ei loodud enam uut muusikat. 
Hakati komponeerima missa ordinaariumiosi ning ilmusid esimesed anonüümsed ja tõenäoliselt eri autorite eri aegadel loodud osadest koostatud ordinaariumitsüklid. Guillaume de Machaut kirjutas esimese tervikliku muusikateosena loodud missa.
14. sajandi kõige esinduslikumaks žanriks sai motett, mis oli veel 13. sajandi alguses ainult kiriklik žanr, kuid jõudis 13. sajandil lõpuks seltskonnamuusikasse. Motetid on huvitavaimad näited oma aja kompositsioonitehnikast. 14. sajandil loodi pidumotette, mis pühendati enamasti olulistele poliitilistele sündmustele, näiteks kroonimistele või peapiiskoppide pühitsemistele.
Heliloojate loomingus sai valdavaks kirikumuusika ja moteti kõrvale ilmunud mitmehäälne ilmalik laul, mille peamised vormid tuletati olulistest luulevormidest – ballaad, rondeau ja virelai.

Ars nova heliloojad

Philippe de Vitry (1291–1361) oli väljapaistev filosoof, ajaloolane, matemaatik, muusikateoreetik, luuletaja ja helilooja. Koos teise silmapaistva muusikateoreetiku Johannes de Muris'ga (u 1295–1351) lõid nad uue rütmisüsteemi, mis sai ars nova muusikalise stiili üheks aluseks. Vitry heliloomingust on säilinud vaid 12 motetti, kuid ta on tõenäoliselt kirjutanud ka ilmalikke laule.
Stiili väljapaistvaim helilooja Guillaume de Machaut kirjutas muuhulgas maailma esimese tervikliku muusikateosena komponeeritud missa "Messe de Notre Dame" (Jumalaema missa). On arvatud, et see kirjutati 1360. aastatel ja esitati kuningas Charles V kroonimisel, näiteks Toomas Siitan aga väidab oma raamatus "Õhtumaade muusikalugu I", et neil hinnangutel ei ole alust, ning et tõenäoliselt kirjutas Machaut selle teose juba 1340. aasta paiku Reimsis. Machaut'lt on säilinud 23 motetti, millest enamik on armastuslaulud. Samuti kirjutas ta laule sellistes vormides nagu lai, virelai, ballaad ja rondeau. Machaut' loomingus tõusis ilmalik muusika kiriklikust tähtsamale kohale.
Leo Semlek

Leo Semlek (19. august 1934 Tallinn – 17. veebruar 2010) oli eesti muusikateadlane, muusikapedagoog ja helilooja.
Leo Semlek lõpetas 1957 Tallinna Muusikakooli muusikateooria erialal ja 1962 Tallinna Riikliku Konservatooriumi.
Ta töötas 25 aastat muusikateooria õpetajana Tallinna Muusikakoolis, 20 aastat Tallinna Muusikakeskkoolis ja üle 10 aasta Eesti Muusikaakadeemias.
Ka kirjutas ta muusikateooria-alaseid uurimusi ja õpikuid, tegi regulaarselt kaastööd Eesti Entsüklopeediakirjastusele ja tegeles muusikaterminoloogia uuendamisega.
Leo Semlek on loonud üle 400 vaimuliku laulu, millest enamik on ka kirjastatud.

Isiklikku

Eerik Semlek on Leo Semleki poeg.
Drag racing

Võistlusreeglid

Võisteldakse distantsil 1/4 miili ehk 402,29 meetrit või 1/8 miili ehk 201,14 meetrit. Võistlusrada on sirge. Autod ja mootorrattad on mootori töömahtude ja ülelaadeseadmete kasutamise põhjal jagatud võistlusklassidesse.
Võistlevad sõidukid rivistatakse stardikoridorist tahapoole stardijärjekorda (lineup), tavaliselt klasside kaupa. Võistluse kulgu juhivad otseselt kaks starterit: pre-starter ja starter. Pre-starter annab võistlejatele loa siseneda stardialasse ning alustada burnout'i. Starteri ülesandeks on käivitada stardifoor. Lisaks jälgitakse kogu stardiprotseduuri vältel sõidukite tehnilist seisukorda ning reeglite (aknad suletud, keemilise ülelaade seadme kraani õigeaegne avamine jms) täitmist.
Sisenedes burnout'i alasse, teeb sõiduk burnout'i, mis võib lõppeda ka kaugel teisel pool stardijoont. Seejärel tagurdatakse tagasi stardialasse ning asutakse autot stardijoone taha paika sättima. Masina asetsemist stardijoonel näitavad stardifoori kaks ülemist, valget tuld (pre-stage- ja stage-tuled). Kui mõlemad sõidukid paiknevad joonel nii, et nimetatud tuled on süttinud, käivitab starter foori. Üksteise järel süttib kolm rida kollaseid tulesid ning seejärel alumised rohelised (tulede süttimise ajastus ja kord sõltub kasutatava stardifoori tüübist).
Tuntud võistluskohad Euroopas: Santa Pod Inglismaal, Alastaro Soomes, Mantorp Park Rootsis.
Vladimir Smirnov

Elulugu

Vladimir Smirnov esindas algul NSV Liitu, pärast selle lagunemist Kasahstani. Ta on rahvuselt venelane. Vladimir on võitnud olümpiamängudelt 7 ja maailmameistrivõistlustelt 11 medalit. Maailma karika arvestuses on ta võitnud kokku 48 etappi ja karika omanikuks tulnud kahel korral (1991 ja 1994)

Maailmakarikavõistlused

Vladimir Smirnov osales kokku 116 maailmakarikavõistluste etapil. Poodiumile jõudis ta kokku 66 korral, millest kõige kõrgemale astmele 30 korda.
Merimeri Penfold

Merimeri Penfold (sünninimi Merimeri Roberts; 26. mai 1920 Te Hapua lähedal – 1. aprill 2014 Kaitaia) oli maoori kultuuritegelane, maoori keele õppejõud ja tõlkija.
Ta õpetas üle 30 aasta Aucklandi Ülikoolis maoori keelt. Ta tõlkis William Shakespeare'i sonette maoori keelde ja oli maoori keele sõnaraamatu "Williams Dictionary of the Māori Language" kaastoimetaja. 
Ta oli viie lapse ema. Ta suri vähki.
Krista Piirimäe

Elulugu

Krista Piirimäe on raamatupidaja tütar ja Helmut Piirimäe abikaasa, Triinu Petersi ning Kristjan, Pärtel ja Kaarel Piirimäe ema.
Lõpetas 1964 Tallinna 2. Keskkooli ja 1970 TÜ ajaloo-keeleteaduskonna. Kaitses 2000. aastal Tartu Ülikoolis väitekirja "Eesti kunsti näitustealased välissuhted aastatel 1920–1940" ja sai magistrikraadi.
Olnud aastast 1970 Tartu Kunstimuuseumi teadur, ühtlasi aastast 1981 mitmes praeguse Tartu maakonna keskkoolis kunstiajaloo õpetaja.

Teadustöö

Uurimisvaldkond: kunstiharidus, näitused, Tartu kunst ja tarbekunst. Avaldanud uurimuslikke artikleid, kirjutanud arvukalt kunstinäituste arvustusi, koostanud näitusekatalooge, filmi "Professor Aleksander Vardi" stsenaariumi autor, raamatu "Eesti kunsti ja arhitektuuri biograafiline leksikon" (Tallinn, 1996) kaasautor. Aastail 1992–2002 ja 2005 ilmunud 8.–11. klassi ajalooõpikute kunstiajaloo peatükkide autor. Üle 10 teadustrükise.
Külalistemaja

Külalistemaja on  hotellist madalama teenindustasemega majutusettevõte.
Trükikiri

Trükikiri on teksti trükitehniliseks paljundamiseks vajalike tähtede, numbrite ja muude märkide komplekt. 
Igal komplektil ehk kirjatüübil on nimi, nt Times, Futura, Courier.
Tekstitöötluses nimetatakse kindla kujuga ja nimega kirjamärkide komplekti fondiks. Arvutifonte (ingl computer font) on laias valikus ja neid lisandub järjest.
Kirju (sh fonte) liigitatakse tüübi, suuruse ja laadi järgi.
Georg Martinoff

Georg Olaf Martinoff (8/21. aprill 1910 Tallinn – 7. oktoober 1981 Vancouver) oli eesti arstiteadlane (neuroloog).
Tema isa Bernhard Martinoff oli kaupmees. 1928. aastal lõpetas Georg Tallinna Linna Poeglaste Reaalgümnaasiumi, 1928-1934 õppis Tartu Ülikooli arstiteaduskonnas, 1940. aastal sai meditsiinidoktori kraadi väitekirjaga "Spontaansed subarahnoidaalsed verevalumid". Martinoff kuulus EÜS Põhjalasse.
Ta töötas TÜ närvikliinikus assistendina. 1944. aasta algul läks Soome, kus oli Helsingi nn Eesti intelligentide klubi presidendiks, ning siis Rootsi, kus oli 1946. aastal Eesti Rahvusfondi laekur ning juhtis ka Balti Humanistliku Ühingu bürood. Rootsist läks ta 1950. aastal Kanadasse, kus tegutses Vancouveris ärimehena.
Inimteadused

Inimteadused (varem humanitaarteadused) on psühholoogia ja juturavi (psühhoanalüüs), inimõpetus, kirjandus, rahvakultuur (etnoloogia), müüdiõpetus, ideoloogia, osa ajaloost ja ühiskonnateadustest. Inimteadused paiknevad filosoofia, keeleteaduse ja ökonoomia kõrval, nende vaheväljadel, nende peegeldusruumis. Inimese ainulaadsus, seespoolsus (subjektiivsus) ja keerukus ei takista inimesel saada teaduse objektiks. Inimteaduste eriomane lähenemine (erinevalt positivismist) on mõistmine ja seletus.
Michel Foucault järgi inimteadused on lausungite (diskursuste) rühmad, mille uurimisobjektiks on kõik see, mis inimeses on kogemuslik. Inimteadused tekkisid 19. sajandil. Kogemusteaduste objektiks on elu, keel ja töö. Inimteaduste objektiks on inimese elamine, kõne ja tootmine. Inimteadustes uuritakse esindusi, tänu millele inimene elab ja elu ettekujutab. Inimteaduste objekt pole keel, vaid see olend, kes kõneldes endale ette kujutab sõnade ja lausete mõtet, ning lõpuks loob endale ettekujutuse ka keelest.
Koiva vesikond

Koiva vesikond on üks kolmest Veeseadusega määratud Eesti vesikonnast Ida-Eesti ja Lääne-Eesti vesikonna kõrval.
Koiva vesikonnast jääb Eesti riigi territooriumile Mustjõe alamvesikond. Ülejäänud alamvesikonnad jäävad Läti aladele.
Dreamland (Robert Milesi album)

Lugude nimekiri

Muusika autor on kõikidel lugudel Roberto Concina, välja arvatud laulul "One and One", mille autorid on Billy Steinberg, Rick Nowels ja Marie-Claire D'Ubaldo.
Turjasaami keel

Turjasaami keel on idapoolseim saami keel. Seda kõneldakse Koola poolsaarel.
Turjasaami keelel ei ole standardiseeritud kirjakeelt.
2004. aastal oli turjasaami keelel kümme kõnelejat ja 2010. aastal kaks kõnelejat.
Uurali keelkonna kõigile keeltele omaselt on turjasaami keel soovõrdne, selles puudub grammatiliselt sugu.
Männimetsa tee (Tallinn)

Männimetsa tee on kohalik tee (tänav) Tallinnas Nõmme linnaosas Laagri asumis. 
Tänav saab alguse Pajude puiesteelt ning kulgeb ligikaudu edela suunas, ristudes Paplite puiestee ja Kaskede puiesteega. Väljaspool linna jätkub samanimeline Saue valla kohalik tee Laagri alevikus. Tallinnast Laagrisse ulatub samanimeline aadressiobjekt (liikluspind), mis kattub mõlema kohaliku teega.
Männimetsa tee ääres paiknevad põhiliselt eramud, ka kortermajad. Osa tänavast kuulub Veskimöldre elamurajooni. 
Männimetsa tee Tallinna osa on Pääsküla Keskkooli ja Kivimäe Põhikooli teeninduspiirkonnas. 
Läbi Männimetsa tee kulgeb liinitaksoliini nr 224 marsruut. 
Männimetsa tee sai nime 4. septembril 1970.

44

Männimetsa tee 44 on Sae tänava nurgal asetsev kolmekorruseline korterelamu. Majas on 15 korterit.
Kevin De Bruyne

Klubikarjäär

De Bruyne alustas elukutselise jalgpalluri karjääri 2008. aastal Belgia klubis Genk.
2008–09 hooajal võitis ta klubiga Belgia karika ja tuli 2010–11 hooajal Belgia kõrgliiga meistriks.
2012. aastal liitus ta Inglismaa klubiga Chelsea.
Hooaja 2012–13 mängis De Bruyne laenul Bundesliga klubis Bremeni Werder, kus ta valiti liiga parimaks noormängijaks.
2014. aastal ostis belglase VfL Wolfsburg, kus ta võitis esimesel hooajal Saksamaa karika ja valiti Bundesliga hooajal parimaks mängijaks.
2015. aasta Saksamaa superkarika turniiril aitas De Bruyne oma koduklubil alistada Müncheni Bayerni penaltiseerias.
2015. aasta suvel liitus De Bruyne Inglismaa kõrgliiga klubiga Manchester City, kus kohe esimesel hooajal võitis klubiga Football League Cup'i, kui finaalis alistati lisaajal Liverpool.
2016. aasta sügisel lõi ta UEFA Meistrite Liiga grupifaasis värava karistuslöögist Hispaania klubile Barcelona, kui inglased võitsid kodus 3:1. 2016–17 Premier League'i hooajal jagas De Bruyne 16 resultatiivset söötu, mis oli terve liiga parim näitaja.
Hooajal 2017–2018 tuli ta Manchester Cityga Inglismaa meistriks. Samal hooajal valiti ta Premier League'i hooaja sümboolsesse koosseisu. 2018–19 tuli ta Manchester Cityga teist hooaega järjest Inglismaa meistriks.

Koondisekarjäär

Debüüdi Belgia jalgpallikoondises tegi De Bruyne 11. augustil 2010 Soome vastu.
2014. aasta maailmameistrivõistlustel lõi ta kaheksandikfinaalis 1. juulil värava USA vastu, kui Belgia võitis lisaajal 2:1.
2018. aasta maailmameistrivõistluste veerandfinaalis lõi ta värava Brasiilia vastu.
Samuti on ta koondist esindanud 2016. aasta Euroopa meistrivõistlustel.
Rannu kalmistu

Rannu kalmistu asub Vallapalu külas Elva vallas Tartu maakonnas. Kalmistu on arvele võetud ajaloomälestisena.
Surnuaed on rajatud 18. sajandi lõpus vahetult pärast Katariina II keeldu matta surnuid kirikutesse ja kirikuaedadesse.
Surnuaeda ehitati 1880. aastatel kivist kabel. Väravad on valmistatud kunstniku Eduard Ahase projekti järgi ja need paigutati kalmistule 1933. aastal asendamaks varasemaid puidust väravaid.
Paanikahäire

Paanikahäire (inglise keeles panic disorder) on psüühikahäire, mille keskne tunnus on paanikahoogude esinemine. Haigus esineb üldiselt noorematel inimestel ja sellega seostub ka muid psüühikahäireid, näiteks depressioon ja üldistunud ärevushäire. Üsna tavalised sümptomid on muu hulgas käte värisemine, jäsemete tuimus, südamepekslemine, pearinglus, lämbumise tunne, surmahirm ja hirm hulluksminemise ees või hirm kaotada enesevalitsus. Sümptomid on alati individuaalsed.
Alkohol, kofeiin ja nikotiin võivad põhjustada paanikahooge. Paanikahäiret esineb naistel 1–6 korda sagedamini kui meestel. 
Inimene, kellel on paanikahäire, kardab kohti või olukordi, kus paanikahooge esineb (näiteks ühistranspordivahendid).
Kaitseliidu Kool

Kaitseliidu Kool on mitteformaalset haridust andev Kaitseliidu sisekoolituskeskus, milles korraldatav õppetöö vastab Kaitseliidu koolitus- ja väljaõppevajadusele, on kättesaadav, kvaliteetne ning ülekantav nii sõjaväelisse kui tsiviilharidussüsteemi. Kaitseliidu Kool asub Rapla maakonnas Alu alevikus.
Edward Sapir

Edward Sapir (26. jaanuar 1884 –  4. veebruar 1939) oli ameerika antropoloog ja keeleteadlane.
Ta oli juhtivaid ameerika strukturaallingviste. Ta on tuntud ühena Sapiri-Whorfi hüpoteesi autoritest.
Columbia ülikoolis oli Sapiri mentoriks ja õpetajaks antropoloog Franz Boas.
Edward Sapirit on peetud ameerika keeleteaduse kõige mõjukamaks õpetlaseks, kes on avaldanud mõju isegi Noam Chomskyle.

Tunnustused

Edward Sapir valiti 1937. aastal Ameerika Filosoofiaseltsi liikmeks.
Bernhard

Bernhard on mehenimi.

Ameerika Ühendriigid

Ameerika Ühendriikides kuulus Bernhard kuni 1917. aastani aeg-ajalt 1000 kõige populaarsema poisile pandud eesnime hulka. Kõige kõrgem oli 1887 saadud 591. koht.
Aleksei Feofanov

Aleksei Feofanov (vene Алексей Александрович Феофанов; 16. märts 1896 (teistel andmetel 1899) – 20. detsember 1967 New York) oli Eesti ja Venemaa sõjaväelane (kapten).
Ta on kirjutanud sõjanduse õppematerjale.